 MUFTI na Shehe Mkuu wa Tanzania, Abubakar Zubeir bin Ally ametangaza kuwa Sikukuu ya Idd El-Adh’haa itakuwa Agosti 12, mwaka huu. Taarifa kwa vyombo vya habari iliyotolewa na Katibu Mkuu, Nuhu Mruma ilisema kuwa Shehe Zubeir ameutangazia umma kuwa Sikukuu ya Idd El-Adh’haa itafanyika Jumatatu Agosti 12, mwaka huu. Kwa mujibu wa taarifa hiyo, maadhimisho ya Sikukuu hiyo kitaifa yatafanyika jijini Dar es Salaam na kuwa swala ya Idd kitaifa itaswaliwa katika Viwanja vya Masjid Kibadeni, eneo la Chanika Zogowali, wilaya ya Ilala, Dar es Salaam na Baraza la Idd litafanyika hapo hapo mara baada ya Swala hiyo. Taarifa hiyo ilisema “kwa niaba ya Baraza Kuu la Waislamu wa Tanzania, Mufti na Shehe Mkuu Zubeir anawatakia Waislamu na wananchi wote sikukuu njema na anawaomba kusheherekea kwa salama na amani”.